**УВЕДОМЛЕНИЕ**

**ДО:  
„КУМЕР“ ООД, ЕИК 200907117,** представлявано от Емилия Йорданова Илиева, с адрес: гр. София, ул. Бяло поле 3, ет. 4, офис 12 („**Кумер**“)

**ОТ:**  
**„Водоснабдяване и канализация – Шумен” ООД, ЕИК 837068284,** представлявано от Иван Йорданов Пушкаров, с адрес: гр. Шумен, пл. Воин 1 („**ВиК – Шумен**“)

**ОТНОСНО: ДОГОВОР ДОП-26/01.11.2022 Г.**

**УВАЖАЕМА Г-ЖО ИЛИЕВА,**

Между Кумер и ВиК - Шумен беше сключен Договор ДОП-26/01.11.2022 г. („**Договорът**“) с предмет доставка на нетни количества електрическа енергия на ниско и средно напрежение до ВиК – Шумен и предоставяне на услуги чрез извършване на дейност като координатор на стандартна балансираща група съгласно Закона за енергетиката, Правилата за търговия с електрическа енергия и Правилата за измерване на количеството електрическа енергия, съгласно процедура, проведена по реда на Закона за обществените поръчки.

Наред с горното, с настоящото уведомление молим да имате предвид следното:

1. съгласно чл. 1, ал. 2, т. 5 от Договора Кумер следваше да извърши енергиен мониторинг и да изготви прогнози за потреблението на дневни нетни количества активна електрическа енергия на ниско и средно напрежение, които Кумер възнамерява да доставя и продава на ВиК – Шумен;
2. съгласно чл. 1, ал. 2, т. 7 от Договора Кумер следваше да изготви и подробен индивидуален анализ на характерния товаров профил на ВиК с цел оценка на енергийната му ефективност;

Задълженията по т.т. 1 – 2 са наречени по-долу за краткост „**Допълнителните услуги**“

Посочените по-горе задължения на Кумер са съществени, тъй като касаят планирането на потреблението на електрическа енергия от ВиК – Шумен. Без Допълнителните услуги ВиК – Шумен е в невъзможност да управлява и оптимизира в най-добра степен потреблението на електрическа енергия.

Както Ви е добре известно, Кумер се намира в трайно неизпълнение на Договора. Това е така, защото освен доставката на електрическа енергия съгласно чл. 1, ал. 1 от Договора, Кумер с Договора е поело съзнателно и напълно свободно да предоставя посочените по-горе Допълнителни услуги на ВиК – Шумен. Задълженията за предоставяне на Допълнителните услуги са били заложени в техническата спецификация и в проекта на договор, достъпни в рамките на проведена по реда на Закона за обществените поръчки процедура.

Считаме, че Кумер целенасочено не е предоставило посочените по-горе Допълнителни услуги, тъй като в противен случай ВиК – Шумен щеше да е състояние правилно да оптимизира потреблението си на електрическа енергия. Това неизпълнение от страна на Кумер представлява както нарушение на самия Договор, така и на приложимото законодателство, като тук следва да се обърне внимание, че в разпоредбата на чл. 68 от Правилата за търговия с електрическа енергия са предвидени хипотезите, при които независимият преносен оператор може да отстрани от електроенергийния пазар координатор на балансираща група или търговски участник при неизпълнение на задължения съгласно Правилата за търговия с електрическа енергия.

Отделно от горното, молим да имате предвид, че уговорената търговска надбавка в чл. 6, ал. 3 от Договора не съществува самоцелно, а представлява цена, която клиентът заплаща на доставчика не за доставката на електрическата енергия, а за множеството услуги, които доставчикът трябва по договор и закон да предостави на клиента, т.е. в случая на ВиК-Шумен. В това число съгласно чл. 6, ал. 4, т. 4 търговска надбавка включва разходите за извършване на енергиен мониторинг, както и съгласно чл. 6, ал. 4, т. 6 търговска надбавка включва разходите за изготвянето на подробен индивидуален анализ на характерния товаров профил на ВиК – Шумен с цел оценка на енергийната му ефективност. Тези Допълнителни услуги не са предоставени, следователно ВиК – Шумен не дължи заплащане на уговорената търговска надбавка в чл. 6, ал. 3 от Договора.

Няма как Кумер да търси изпълнение на задължения, тъй като в пълно нарушение на закона и Договора Кумер е в неизпълнение, в резултат на което за ВиК - Шумен са налице претърпени вреди и пропуснати ползи, като именно по тази причина Кумер следа да носи отговорност, като междувременно всички претенции на Кумер следва да се квалифицират единствено като напълно неоснователни.

На следващо място, какво е добре известно към настоящия момент между Кумер и ВиК - Шумен повече няма действащ договор. Първо, това е така, защото Кумер трайно не изпълнява Договора и това доведе и даде основание с отправено тримесечно предизвестие на 31.03.2023 г. ВиК – Шумен да прекрати Договора. Отделно на 06.04.2023 г. Кумер е отправило уведомление за разваляне на Договора, като се позовава на неплатени от ВиК - Шумен фактури. Последните са неплатени поради отказа на ВиК - Шумен да заплаща недължими суми за Допълнителните услуги, които Кумер не е предоставило на ВиК - Шумен. С оглед на последното, при направеното разваляне на Договора, следва да се счита, че към момента действащ договор по смисъла на чл. 102 от Правилата за търговия с електрическа енергия липсва.

Независимо от това изцяло противоправно и в явно противоречие с Правилата за търговия с електрическа енергия Кумер възпрепятства промяната на доставчика на нетна енергия на Дружеството чрез подадено възражение на основание чл. 102, ал. 2 от Правилата за търговия с електрическа енергия. Това е незаконосъобразно действие, с което Кумер уврежда ВиК - Шумен, а причинените от това вреди подлежат на обезщетяване по реда на приложимото законодателство.

**С настоящото Кумер следва да се счита за уведомено, че всички суми, представляващи търговска надбавка по чл. 6, ал. 3 от Договора, са начислени и фактурирани незаконосъобразно от Кумер и в нарушение на Договора. Същото се отнася и до всички такива суми, които Кумер продължава да фактурира на ВиК - Шумен. Противопоставяме се на заплащане такива суми и подобни плащания няма да бъдат извършвани от ВиК - Шумен.**

Считаме, че ВиК Шумен никога не е изпадало в забава, тъй като във фактурите не е направена разбивка на сумите, и за ВиК Шумен не става ясно каква е включената търговска надбавка за Допълнителните услуги, които както вече беше изложено са неизпълнени.

Оспорваме направеното от Вас възражение на основание чл. 102, ал. 2 от ПТЕЕ. Следва да имате предвид, че при прекратен договор за доставка на електрическа енергия, доставчикът няма право да подава възражение по чл. 102, ал. 2 от ПТЕЕ. Това разбиране е изцяло в съответствие с трайната съдебна практика (*напр. Решение 4193/23.06.2022 г. по адм. д. 1946/2021 г. на Административен съд София-град*). Това е очевидно противозаконно действие, за което Кумер носи отговорност.

Оспорваме направеното от Вас уведомление от 09.03.2023 г. и от 26.04.2023 г. за преустановяване на захранването на обекти, собственост на ВиК – Шумен. Считаме, че същото е спекулативно, тъй като съгласно трайно установената съдебна практика правото да се иска преустановяване на снабдяването, представлява своеобразна принудителна мярка, прилагането на която цели да принуди клиента да преустанови неизправното си поведение към доставчика като заплати дължимите суми за електрическа енергия. В този смисъл такова право може да се упражни само на основание действащ договор. (*напр. Решение No 7369 от 6.12.2018 г. на АдмС - София по адм. д. No 5204/2018 г.).* Вземайки предвид че Договорът е развален, считаме, че с това уведомление Кумер цели единствено постигане на противоправна цел.

**С ОГЛЕД НА ИЗЛОЖЕНОТО, ВИ УВЕДОМЯВАМЕ, ЧЕ:**

Така издадените от Кумер фактури по Договора не следва да бъдат заплатени, тъй като в тях са включени суми за услуги, които Кумер не е предоставило и за които не се дължи плащане от ВиК - Шумен.

На основание чл. 31, ал. 1 от Договора и чл. 87, ал. 2 от ЗЗД считаме Договорът за развален с получаване на настоящото уведомление, тъй като Кумер никога не е предоставяло Допълнителните услуги, както са посочените по-горе в това уведомление, и доколкото поради забавата на Кумер предоставянето на Допълнителните услуги е безполезно към настоящия момент. Същите не се предоставят от Кумер и след изпращане на уведомлението за разваляне на Договора от Кумер от 06.04.2023 г.

За пълнота на изложението молим да имате предвид, че Кумер не е изпълнило и задължението си по чл. 33, ал. 2, букви Б и В от Договора, а именно да предаде на ВиК - Шумен всички документи, данни и информация, изготвени при изпълнение на Договора. Това не е изпълнено, както нито при изпращане на уведомлението от 06.04.2023 г., нито към настоящия момент.

ВиК - Шумен ще изпълни всички поети ангажименти единствено след издаване на фактура за реално предоставени услуги и реално доставена и потребена енергия.

Настояваме незабавно да предприемете действия по оттегляне на всякакви възражения срещу промяната на доставчик на електрическа енергия за ВиК - Шумен. Както посочихме, направените възражения са незаконосъобразни и единствено възпрепятстват ВиК – Шумен при упражняване на ежедневната дейност. ВиК – Шумен е готово да предприеме всякакви законови действия, включително, но без да е изчерпателно изброяването, като сезира Комисията за енергийно и водно регулиране с цел отмяната на незаконосъобразни действия от Кумер. Отделно, ВиК - Шумен си запазва правото да търси от Кумер и гражданска отговорност за понесени от ВиК - Шумен вреди.

Настоящото уведомление не следва да се тълкува като отказ от права или друг способ, по силата на който ВиК - Шумен ограничава своите способи за защита на законни права и интереси. ВиК – Шумен изрично си запазва правото да усвои предоставената по Договора гаранция за изпълнение в размер на 360 000 лева.

ВиК - Шумен си запазва правото да предприеме всички законоустановени действия, включително, но не само, за отправяне на претенции за претърпени вреди и пропуснати ползи, за които е възможно Кумер да понесе допълнителни разноски за държавни такси и адвокатски възнаграждения.

Дата: 11.05.2023 г.

**С уважение,**

\_\_\_\_\_\_\_\_\_\_\_\_\_\_\_\_\_\_\_\_\_\_\_

Иван Пушкаров, управител